Wir, grave Johanns von Sultz, hofrichter von des allerdurchluchtigisten fùrsten und herren, hern Fridrichs, Römischen kaisers, ze allentziten merers des richs, hertzogen ze Osterrich, ze
Stir, ze Kernnden und ze Crain, graven ze Tirol ꝫcꝭ, unnsers allergnedigisten herren, gewalte an siner statt uf sinem hove ze Rotwil, bekennen offennlich und tüen kunt mit disem brieve ✳ allen den, die
in ansehend, lesend oder horend lesen, ✳ daz wir ze gerichte gesessen sind uf dem hove ze Rotwil an der offenn, frien, kaiserlichen strasse uf disen tag als dirr brieff geben ist. ✳ und stund vor unns uf demselben
hove ✳ der erwirdigen, gaistlichen frowen, der aptissin und convents des gotshuses zu Kùngszfelden, erber bottschafft. und zogt und liesz vor unns in gerichte offennlich lesen und verhören ✳ ainen ganntzen,
gerechten, redlichen, ungebreschafften und unargkwönigen frihait brieff mit des obgenannten, unnsers allergnedigisten herren, des romischen kaisers, kùnglichem majestat anhanngendem insigel besigelt.
der stund und lutet von wort zu wort also: wir, Fridrich, von gotes gnaden Römischer kung, zu allentzeiten merer des richs, hertzogen zuͦ Oͤsterreich, ze Steir, ze Kernnden und ze Krain, herre auf der
Windischenmarch und ze Portnaw, ✳ graf zuͦ Habspurg, zuͦ Tirol, zuͦ Phirt und ze Kiburg, ✳ marggraf zuͦ Burgaw und lanntgraf in Elsazz, ✳ bekennen und tun kunt offennlich mit dem brieff allen
den, die in sehen oder horen lesen, ✳ wan uns von unnsers ambts wegen, dartzuͦ wir von götlicher schickung gesetzt sein, pgeburet, die, so dem almechtigen gott zu dienen fur ander verpflichtet sind, mer
in scherm und gemach zehalten, damit sy in irem wesen berüblich beleiben muͦgen und dester mynder daran verhindert werden. ✳ wann unns nù die ersamen, gaistlichen, unser lieben, andechtigen, die
abbtessinn und der convent unnsers gotshauss Kungszfelden, furpracht haben wie ir lewt und die, so zu ingehoren und in zuversprechen steend menigermal mit fromden und aussern gerichten angelanngt und bekumertt werden, ✳ das inzuschaden und ungemach kome. ✳ und haben unns als des benannten gotshauss vogt, herren und stiffter demüticlich gepetten und angeruͤfft, ✳ das wir als romischer
kùnig sy darin̄ furzesehen und ze begnaden nach iren notdurfften gnediclich gerrichten. ✳ des haben wir angesehen der selben abbtessinn und convents redlich und zymlich bette. und haben da durch
und voran dem almechtigen gott zu lob und eren, auch von sundern gnaden, damit wir demselben gotshauss pilleich geneigt sein mit wolbedachtem muͦt, gutem rat, unserr und des reichs fursten
graven, edler und getrewer und rechter wissen der vorgenanten abbtessinn, convent und gotshaus zu Kuͦngszfelden dise gnad und freyhait gegeben und geton, ✳ geben und tuͦn ouch die von Römischer kunglicher macht vorlkomenheit in krafft des brieffs, ✳ das wir meinen, setzen und wellen, ✳ das all desselben gotshauss ambtleut, diener und ander leut, die in dann zugehörn und ze versprechen steent, wo
die gesessen und wie die genant sein, geistlich und weltlich, edel und unedel, man noch frawen, fur dhein unser hofgericht, lantgericht, stattgericht, noch fur dhain ander fromde, noch aussers gerichte,
noch fur dhainen landfrid, die uns oder andern, wer die sein zuͦgehoren, ✳ umb dheinerley sachen nicht furgeladen, geheischen noch bekumbert werden sullen, sunder ob jemands zu in icht zu sprechen hett oder gewinn,
das der das such vor den richtern und in den gerichten darunder sy gehören und gesessen sind. und ob sy jemands daruber fur dhain annder gericht, als vor ist gemelt, zuge, ladte oder recht wider sy trib, suchte
oder erlanngt. ✳ es wer dann, das dem clager recht vor iren richtern versagt und geverlich verzogen, das wissentlich gemacht wird als recht ist. das sol in an schaden und solich gerichte und urtailen, ob
die wider sy giengen, gantz ab, unkrefftig und vernichttet sein, ✳ die wir auch gegenwuͦrtticlich abnemen und vernichten. ✳ davon gebieten wir allen unnsern fursten, geistlichen und weltlichen, grafen,
fryen herren, lanndvogten, haùbtleuten, rittern, knechten, hofrichtern, lanndrichtern, ✳ vogten, schulthaissen, stattrichtern, burgermeistern, reten, burgern und gemeinlich allen andern und jeglichen
unsern, des reichs, auch aller unserr erblichen furstentum, graffschefften, herscheffte und gebiete ambtluten, undertanen und getrewen, gegenwurttigen und kunfftigen, den der brief gezeigt oder
vekundet wurt, das sy des obgenant gotshaus Kùngszfelden, auch ir ambtleut, diener und leut, man noch frawen, als vor ist berüret, wider solich vorgeschriben unnser gnad und freyheit nicht
bekùmbern, anlanngen, furnemen, noch beswern in dheinen weg. wer aber frevenlich dawider tett, ✳ der wisse sich in unnser und des reichs swere ungnad und in ain peen zwanitzig marckh lotigsgoldes gevallen sein, halber tail uns in unnser kunglich cammer und der ander halp tail dem egenannten gotshaus. und dem, der also wider solich unser friheit besweret, wurd, als offt das beschech,
unleslich zu bezalen. mit urkund dis briefs, versigelt mit unnser kunglichen majestat insigel, geben zu Losen, nach Cristi geburt vierzehenhundert jar und darnach in dem zweyundviertzigisten jar
an Samstag vor der aindleftusend mayd tag, unnsers reichs im dritten jar. und da der vorgeschriben frihaitbrief also vor unns in gericht offennlich gelesen und verhòrt ward, vordert der vorgenannten abtissin und convent des gotshaus zu Kungszfelden machtbott von iren wegen inen und den iren des glouplich vidimus zugeben mit des hofgerichtz zu Rotwil insigelt besigelt und bat unns das
zum rechten ze setzen. ✳ darumb fragten wir der urtail und ward nach unnser frage mit gemainer gesamnoter urtail, als recht ist, ertailt, ✳ das man den vorgenannten abtissin und convent zuͦ Kùngsfelden und den iren des vorgeschriben frihaitbrieff billich, gloplich vidimus geben solle, mit des hofgerichtz ze Rotwil insigelt besigelt. und darumb so ist dis vidimus mit urtail geben und mit des
hofgerichtz zu Rotwil anhangendem insigel besigelt an zinstag nechst nach dem sonndag, als man in der hailigen kilchen gesungen hat letare, nach Cristi geburt vierzehenhundert und nùn und fùnffzig
jare.